D จ่อเปิดให้บริการศูนย์ทันตกรรม Dental Signature ก.ค.นี้
D จ่อเปิดให้บริการศูนย์ทันตกรรม Dental Signature ในเดือนก.ค.นี้ เพื่อเจาะกลุ่มลูกค้าย่านสุขุมวิท ทองหล่อ และอ่อนนุช, ลุยเปิดอีก 3-4 สาขาใน H2/60
21 มิ.ย. 2560

ทพ.พรศักดิ์ ตันตาปกุล ประธานเจ้าหน้าที่บริหาร บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า บริษัทได้เซ็นสัญญาซื้อสิทธิการเช่าพื้นที่เพื่อเปิดศูนย์ทันตกรรม Dental Signature ที่ศูนย์การค้าเอ็มควอเทียร์ (EmQuartier) ซึ่งตั้งอยู่บริเวณริมถนนสุขุมวิท ฝั่งตรงข้ามกับอาคารศูนย์การค้าเอ็มโพเรียม
โดยขณะนี้อยู่ระหว่างการปรับปรุงพื้นที่ก่อนเปิดให้บริการในเดือนกรกฎาคม 2560 นี้ เพื่อเจาะกลุ่มลูกค้าชาวต่างชาติ และลูกค้าระดับกลางและระดับสูง ซึ่งเป็นกลุ่มเป้าหมายหลักและเป็นกลุ่มที่มีกำลังซื้อ เช่นเดียวกับศูนย์ทันตกรรม Dental Signature สาขาสยามพารากอน ที่ได้รับการตอบรับจากชาวต่างชาติ และลูกค้าชาวไทยอย่างอบอุ่น
“เราเตรียมเปิดศูนย์ทันตกรรม Dental Signature สาขาเอ็มควอเทียร์ ภายในเดือนก.ค.นี้ เพื่อเจาะกลุ่มลูกค้าย่านสุขุมวิท ทองหล่อ และอ่อนนุช ไม่ว่าจะเป็นคนไทย ญี่ปุ่น หรือนักท่องเที่ยวต่างชาติที่เข้ามาเที่ยวในประเทศไทย ซึ่งมั่นใจว่าด้วยทีมงานทันตแพทย์ที่มีความเชี่ยวชาญเฉพาะด้าน เครื่องมือและอุปกรณ์ทางการแพทย์ที่มีความทันสมัย คุณภาพและมาตรฐานในระดับสากล จะทำให้สาขาที่เปิดใหม่ได้รับการตอบรับที่ดีจากลูกค้ากลุ่มเป้าหมาย”ทพ.พรศักดิ์ กล่าว
นอกเหนือจากการเปิดสาขาใหม่ที่ศูนย์การค้าเอ็มควอเทียร์แล้ว บริษัทยังอยู่ระหว่างการหาทำเลเพื่อเปิดสาขาแห่งใหม่ ซึ่งเป็นไปตามแผนงานที่วางไว้ ก่อนเข้าจดทะเบียนในตลาดหลักทรัพย์ฯ โดยในปีนี้เตรียมเปิดสาขาใหม่เพิ่ม 3-4 แห่ง ซึ่งจะเน้นทำเลที่มีศักยภาพ มีกลุ่มลูกค้าชาวต่างชาติ และชาวไทยที่มีรายได้ในระดับปานกลางถึงบน เช่น ย่านสีลม สาทร หรือทองหล่อ  เป็นต้น
ปัจจุบัน “เดนทัล คอร์ปอเรชั่น” และบริษัทย่อย ดำเนินธุรกิจให้บริการทางทันตกรรมแบบครบวงจร ภายใต้แบรนด์ “BIDC”,”Dental Signature” และ “Smile Signature”ปัจจุบันมีศูนย์ทันตกรรมและคลินิกทันตกรรมทั้งหมด 12 สาขา ตั้งอยู่ในกรุงเทพฯ 10 สาขา และภูเก็ต 2 สาขา ดำเนินการภายใต้ “BIDC” 1 สาขา, “Dental Signature” 3 สาขา และ”Smile Signature” 8 สาขา